[pic] | EUROOPA ÜHENDUSTE KOMISJON |

Brüssel 27.2.2007

KOM(2007) 77 lõplik

Ettepanek:

NÕUKOGU OTSUS

puuetega inimeste õiguste Ühinenud Rahvaste Organisatsiooni konventsioonile ja selle fakultatiivsele protokollile allakirjutamise kohta Euroopa Ühenduse nimel

(komisjoni esitatud)

SELETUSKIRI

Komisjoni soovituste põhjal andis nõukogu komisjonile volitused pidada ühenduse pädevusalasse kuuluvates küsimustes läbirääkimisi puuetega inimeste õiguste Ühinenud Rahvaste Organisatsiooni konventsiooni eelnõu üle.[1]

Läbirääkimiste pidamiseks loodi ajutine komitee ning läbirääkimised jõudsid lõpule selle komitee kaheksandal istungjärgul, mis peeti New Yorgis 14.–25. augustil 2006. Sellel istungjärgul otsustati lisada konventsioonile fakultatiivne protokoll, mis käsitleb konkreetseid teadaandeid ja uurimisi. Mõlemad dokumendid kiideti heaks ajutise komitee kaheksanda istungjärgu jätkuistungil 5. detsembril 2006.

Mõlemad tekstid võeti vastu ÜRO peaassambleel 13. detsembril 2006. Dokumendid avatakse allakirjutamiseks 30. märtsil 2007 New Yorgis.

Nõukogu üks olulisemaid läbirääkimisjuhiseid komisjonile käsitles ühenduse ettevalmistamist konventsiooni ja selle protokolliga ühinemiseks, arvestades et ühendus on kõnealuste dokumentide teatavates aspektides pädev. Komisjoni läbirääkimiste tulemusena on konventsiooni ja protokollide eelnõudes sätestatud, et konventsiooniga võivad liituda ka piirkondliku integratsiooni organisatsioonid, sealhulgas ka Euroopa Liit.

Saavutati ka muud nõukogu läbirääkimissuunistes seatud eesmärgid.

Komisjon kontrollis, et konventsiooni eelnõu sätted oleksid kooskõlas Euroopa Liidu asjaomaste õigusaktide ja kohtulahenditega, näiteks diskrimineerimise määratluste ja diskrimineerimisvaba tööhõive puhul. Seoses sellega tuleks märkida, et mõistlike abinõude võtmatajätmist loetakse praegu rahvusvahelisel tasandil diskrimineerimiseks. Puuete määratlemiseks kasutatakse kriteeriume, mille puhul võetakse arvesse nii puude sotsiaalset mudelit kui ka puude määratlust käsitlevat Euroopa Kohtu hiljutist kohtulahendit (kohtuasi C-13/05).

Mõned riigid on märkinud, et nad kirjutavad dokumentidele alla nii pea, kui need on allakirjutamiseks avatud, ning seega peaks sama tegema ka Euroopa Ühendus. Selleks peab nõukogu eesistuja määrama isikud, kellel on õigus puuetega inimeste õiguste Ühinenud Rahvaste Organisatsiooni konventsioonile ja selle fakultatiivsele protokollile Euroopa Ühenduse nimel alla kirjutada.

Nõukogu otsust käsitlevas komisjoni ettepanekus on vaid üks artikkel, millega antakse nõukogu eesistujale volitused määrata isikud, kellel on õigus kirjutada Euroopa Ühenduse nimel alla puuetega inimeste õiguste Ühinenud Rahvaste Organisatsiooni konventsioon ja selle fakultatiivne protokoll.

Ettepanek:

NÕUKOGU OTSUS

puuetega inimeste õiguste Ühinenud Rahvaste Organisatsiooni konventsioonile ja selle fakultatiivsele protokollile allakirjutamise kohta Euroopa Ühenduse nimel

EUROOPA LIIDU NÕUKOGU,

võttes arvesse Euroopa Ühenduse asutamislepingut ja eriti selle artikleid 13 ja 95 koostoimes artikli 300 lõike 2 esimese lõigu esimese lausega,

võttes arvesse komisjoni ettepanekut

ning arvestades järgmist:

(1) Komisjon on pidanud ühenduse nimel läbirääkimisi ühenduse liitumise üle puuetega inimeste õiguste Ühinenud Rahvaste Organisatsiooni konventsiooni ja selle fakultatiivse protokolliga.

(2) Läbirääkimised viidi edukalt lõpule ja nende tulemusena koostatud dokumendid avatakse allakirjutamiseks nii riikidele kui ka piirkondliku integratsiooni organisatsioonidele nende pädevusvaldkonna raames ÜRO peakorteris New Yorgis 30. märtsil 2007.

(3) Liikmesriigid on väitnud, et nad kirjutavad kõnealustele dokumentidele alla niipea, kui need New Yorgis allakirjutamiseks avatakse, ning seega peaks ka Euroopa Ühendusel olema võimalik alla kirjutada.

(4) Lepingule tuleks ühenduse nimel alla kirjutada võimalusega sõlmida see hilisemal kuupäeval,

ON TEINUD JÄRGMISE OTSUSE:

Ainus artikkel

1) Nõukogu eesistujal on õigus määrata isikud, kes on volitatud puuetega inimeste õiguste Ühinenud Rahvaste Organisatsiooni konventsioonile ja selle fakultatiivsele protokollile ühenduse nimel alla kirjutama võimalusega sõlmida see hilisemal kuupäeval.

2) Konventsiooni ja selle fakultatiivse protokolli tekst on lisatud käesolevale otsusele.

Brüssel,

Nõukogu nimel

eesistuja

[1] 24. mai 2004. aasta otsus.